สกัดการลักลอบขนย้ายกระเทียมและหอมหัวใหญ่เข้าประเทศ พบเห็นแจ้งสายด่วน 1569
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า กรมฯ สนธิกำลังกับเจ้าหน้าที่ตำรวจทางหลวง กองบัญชาการตำรวจสอบสวนกลาง ตั้งด่านตรวจบนเส้นทางที่มีการขนย้ายสินค้าเกษตรจากต่างประเทศอย่างเข้มงวด เนื่องจากในช่วงเวลานี้มีผลผลิตกระเทียมและหอมหัวใหญ่ออกสู่ตลาดเป็นจำนวนมาก หากมีการลักลอบนำเข้าและขนย้ายเข้ามาในประเทศ อาจกระทบต่อราคาผลผลิตของเกษตรกร ทำให้ราคาผลผลิตตกต่ำลงได้ จากการตรวจสอบในช่วงระหว่างวันที่ 14 – 26 กุมภาพันธ์ที่ผ่านมา มีการจับกุมผู้กระทำความผิด 2 ราย ข้อหาขนย้ายกระเทียมที่นำเข้าจากต่างประเทศโดยไม่มีหนังสืออนุญาตการขนย้าย ฝ่าฝืนประกาศ กกร.ฉบับที่ 9 พ.ศ.2564 มีโทษตามมาตรา 37  แห่ง พ.ร.บ.ว่าด้วยราคาสินค้าและบริการ พ.ศ.2542 จำคุกไม่เกิน 5 ปี หรือปรับไม่เกิน  10,000 บาท หรือทั้งจำทั้งปรับ โดยกรมฯ จะส่งเจ้าหน้าที่ตรวจสอบและบังคับใช้กฎหมายอย่างจริงจังและต่อเนื่อง และขอเตือนผู้ประกอบการให้ปฏิบัติตามกฎหมายอย่างเคร่งครัด  หากผู้ใดพบเห็น หรือมีเบาะแสการลักลอบขนย้ายสินค้าเกษตรสามารถแจ้งได้ที่ กรมการค้าภายใน สายด่วน 1569 หรือสำนักงานพาณิชย์จังหวัดทั่วประเทศ